**ΔΙΑΓΩΝΙΣΜΑ ΠΕΡΙΚΛΕΟΥΣ ΕΠΙΤΑΦΙΟΣ**

Μελετώντας τα παρακάτω ερωτήματα θα μπορέσετε να απαντήσετε επιτυχώς τα θέματα του διαγωνίσματος. Λόγω συνθηκών δεν θα σας ζητηθεί να μεταφράσετε απόσπασμα του κειμένου, ως είθισται, για ευνόητους λόγους. Ωστόσο, για να απαντήσετε στις ερωτήσεις, πρέπει να γνωρίζετε πολύ καλά **το νόημα του αρχαίου κειμένου**. Ως εκ τούτου, θα ξεκινήσετε τη μελέτη σας διαβάζοντας καλά **τις μεταφράσεις**, για να ξέρετε καλά το νοηματικό περιεχόμενο του κειμένου. Εν συνεχεία, θα μελετήσετε με προσοχή **τις σημειώσεις του** **τετραδίου σας,** για να ανταποκριθείτε **στα ερμηνευτικά και λεξιλογικά ζητούμενα**. Με αυτά τα δύο βήματα μελέτης είστε απολύτως καλυμμένοι.

Το διαγώνισμα θα έχει 5 θέματα: τρία θέματα ερμηνευτικά- νοηματικά και δύο λεξιλογικά.

Η **εξεταζόμενη ύλη** σας είναι τα κεφάλαια **37, 38 και 39**.

**ΕΝΟΤΗΤΑ 37**

1. Ποια είναι τα βασικά χαρακτηριστικά του αθηναϊκού πολιτεύματος; Γιατί οι Αθηναίοι εκφράζουν την περηφάνια τους γι’ αυτό;
2. Πώς περιγράφονται οι σχέσεις των Αθηναίων σε ιδιωτικό επίπεδο;
3. Ποια στάση τηρούν οι Αθηναίοι πολίτες απέναντι στους νόμους; Να σχολιάσετε τη φράση «δια δέος ου παρανομούμεν». Ποιες ηθικές αρχές των Αθηναίων αποτυπώνονται εδώ;
4. Να εντοπίσετε στο αρχαίο κείμενο τις λέξεις, με τις οποίες συνδέονται ετυμολογικά οι παρακάτω της ν.ε. : **ζήλος, κλήση, αξιωματικός, συνομιλία, πρόσθεση, χρηστικός, δημαγωγός, κώλυμα, κατάσχεση, δεοντολογία, κειμήλιο.**
5. Να αναλύσετε τις παρακάτω λέξεις στα δύο συνθετικά τους. Κατόπιν να σχηματίσετε από μία νέα λέξη στα ν. ε. (απλή ή σύνθετη) από το β ΄συνθετικό τους: **δημοκρατία, ευδοκιμώ, αζήμιος, παρανομούμεν, αφανεία.**

**ΕΝΟΤΗΤΑ 38**

1. Φαίνεται από το κεφάλαιο 38 ο κοσμοπολίτικος χαρακτήρας των Αθηναίων; Να τεκμηριώσετε την απάντησή σας με αναφορές μέσα από το κείμενο.
2. Να καταδειχθεί με παραδείγματα η αιτιώδης σχέση ανάμεσα στη δύναμη ενός κράτους και στην αφθονία υλικών αγαθών, όπως προκύπτει και μέσα από το κεφάλαιο 38.
3. Να εντοπίσετε στο αρχαίο κείμενο τις λέξεις, με τις οποίες συνδέονται ετυμολογικά οι παρακάτω της ν.ε. **: χορηγός, ιδιωτικός, εφημερίδα, πλήκτρο, νόμισμα, οικολόγος.**
4. Να βρείτε από 5 ομόρριζες λέξεις των παρακάτω αρχαίων ελληνικών στα ν. ε. : **επορισάμεθα, καρπούσθαι, ξυμβαίνει, γιγνόμενα.**

**ΕΝΟΤΗΤΑ 39**

1. Ποιες διαφορές εντοπίζετε στη στρατιωτική εκπαίδευση Αθηναίων και Σπαρτιατών;
2. Το σύστημα της στρατιωτικής οργάνωσης των δύο πόλεων αποκαλύπτει και το πολιτικό τους σύστημα;
3. Τι εννοούμε με τον όρο ξενηλασία; Για ποιο λόγο ισχυρίζεται ο Περικλής ότι τον εφάρμοσαν οι Σπαρτιάτες και ποια ήταν η πραγματική αιτία;
4. Ποιος θεωρείτε ότι είναι ο λόγος που ο Περικλής υποστηρίζει την στρατιωτική υπεροχή των Αθηναίων έναντι των Σπαρτιατών; Ποια είναι η γνώμη σας για την στρατιωτική δύναμη των Αθηναίων και των Σπαρτιατών;
5. Ο Περικλής προσπαθεί να αναδείξει την πολεμική ανωτερότητα των Αθηναίων έναντι των Σπαρτιατών. Με ποια επιχειρήματα υποστηρίζει την άποψη του; Ποιο επιχείρημα του θεωρείτε πιο ισχυρό και ποιο πιο αδύναμο;
6. Να εντοπίσετε στο αρχαίο κείμενο τις λέξεις, με τις οποίες συνδέονται ετυμολογικά οι παρακάτω της ν.ε. :**όραση, ειρκτή, συνέλευση, επικράτεια, κρυπτή, πλειοδοτώ, προώθηση, αποπέμπω, ανάλγητος, ναυπηγός.**
7. Να γράψετε από μία σύνθετη λέξη στα ν. ε. από τις παρακάτω αρχαίες: **ναυτικού, χωρούμεν, ιδών, κρατήσαντες, κινδυνεύειν, πιστεύοντες.**